曼聯洗清安東尼 斟水晶宮快翼
2024年04月26日 21:05
東網電視
更多新聞短片
曼聯洗清安東尼。
曼聯股東拉特克利夫開始為來季組軍,除決定坦哈格去留,漏洞之一嘅翼鋒位置將進行補救,今季所有賽事2球2助攻、英超0球1助攻嘅安東尼馬菲奧斯將被出售,其空缺由水晶宮快翼米高奧利斯補上。
《鏡報》報道,外號「圓規」嘅安東尼馬菲奧斯,係因為坦哈格前來曼聯執教,先會由阿積士前後腳加盟,轉會費係超高價嘅9,500萬歐元,當時已經有人批評明搵曼聯笨,而事實證明該巴西翼鋒唔值咁貴,兩季過去,《轉會市場》對其估價僅餘2,800萬歐元,身價大跌超過7成。
「拉爵」入股半季後睇出問題,球隊改革由清洗安東尼馬菲奧斯開始,希望今夏尋求買家接手,而其空缺亦搵到補充人選,目標人物係水晶宮翼鋒米高奧利斯。
水晶宮已宣布,米高奧利斯同伊比爾治伊斯兩大主力都會接受各大豪門報價,兩人底價均為6,000萬鎊(約5.8億港元),「拉爵」準備引入米高奧利斯,但由於身價不菲,因此打算一個換一個,先出售安東尼馬菲奧斯,再買米高奧利斯。